《端午前三日登泗及诸同社赴陈伯敬之招啖园中荔枝命酌树下甚欢以诗示予予为心快次和》
明代·方起龙

陈家紫荔种别致，熟遍名园请君嗜。琼液直分甘露香，绛囊真夺樱桃媚。

攀枝一啖三百颗，主人致客长少备。视彼馈李钻核人，千秋应足使之愧。

树阴匝地惠风生，五日先期快扬觯。枝头好鸟迭笙簧，两部奇蛙佐鼓吹。

兰亭梓泽同此欢，无诗必罚不少迟。或坐或立或狂歌，袒跣欹斜酣谑戏。

兴庆池南草有无，可能立醒诸君醉。归路红灯拥簇簇，夜来应免逻卒谇。

平明题诗缄寄予，爱我耽吟肯遐弃。

作者简介：方起龙，字海吟。惠来人。明末诸生。事见清陈珏《古瀛诗苑》卷一、清雍正《惠来县志》卷三。